MOKANDA NA LIBOSO EKOMAKI
Mbɔte na ngai Petelɔ Ntoma na Yesu Masiya, na bino bapaya na lipalangana na Pɔntɔ, na Galatia, na Kapadɔkia, na Asia, na Bitunia, 2 baoyo bapɔnami lokola na boyebi boyebaki Njambe Tata liboso, na njela na kobulisa na Molimo, mpɔ na litosi mpe mpɔ na komwangisa na makila na Yesu Masiya. Ngɔlu, na kimia, éyikanela bino.
Mpɔ na koyika Mpiko
3 Njambe Tata na Nkolo na biso Yesu Masiya ákumama. Pelamɔkɔ ejali ye na mawa mingi, aboti biso lisusu ete tójala na elikia na bomɔi, na njela na lisekwa na Yesu Masiya kati na bakufi. 4 Ete tójala mpe na libula likobeba te, lijangi mbindo, likosila te, lisili kobombama kuna na Likolo mpɔ na bino,— 5 bino baoyo bojali kobatelama na nguya na Njambe mpɔ na kondima, tee na lobiko losili kobɔnga ete lómɔnana na ntango na nsuka. 6 Mpɔ na yango bokosepelaka, ata naino mwa ntango moke ekoki na bino kojala na mawa, mpɔ bosili komekama na komekama na mitindo na mitindo. 7 Mawa yango eyei ete mpɔ na komekama na kondima na bino (oyo eleki motuya na mpaoni oyo ekobeba ata ekomekama na mɔtɔ), kondima na bino émɔnana mpɔ na masanjoli mpe lokumu mpe lisimi, wana ekomɔnana Yesu Masiya. 8 Awa naino emɔni bino ye te, bolingi ye; ata bojali komɔna ye sasaipi te, nde mpɔ na kondima bojali kosepela na esengɔ eleki maloba mpe etondi na nkembɔ, 9 bojali mpe kojua nsuka na kondima na bino, ete lobiko na milimo na bino.
10 Basakoli (bango basakolaki liboso mpɔ na ngɔlu ekokómela biso), batunaki na mpiko mpɔ na lobiko yango, 11 balukaki ntina na yango mpe na mpiko. Wana ejalaki bango kotatola liboso mpɔ na mpasi na Masiya mpe mpɔ na Nkembɔ ekoya na nsima na yango, balukaki sɔkɔ Molimo na Masiya, oyo na kati na bango, ajali koyebisa elaka nini sɔkɔ elaka na motindo nini. 12 Likambo eyaki koyebana na bango ete bajali komisalela bango mpenja te, nde kosalela bino na makambo oyo masili kosakolama mboka na bino sasaipi, na minɔkɔ na bango basangelaki bino Nsango Malamu. Basalaki boye mpɔ na Molimo Mosanto oyo atindami kokita na Likolo. Banje bajali na mposa na kotalatala kati na makambo oyo.
13 Yango wana bókanga nkamba na makanisi na bino, bómisenjela, bójalaka na elikia nye mpɔ na ngɔlu ejali kokómela bino, wana ekomɔnana Yesu Masiya. 14 Lokola bana na kotosaka, bóboya komikokanisa na motindo na mposa mabe ijalaki na bino liboso, na kojanga na bino na mayele; 15 kasi bójala na bino bule na bijaleli na bino yɔsɔ, pelamɔkɔ oyo abiangi bino ajali mpe bule. 16 Mpɔ ete esili kokomama ete:
Bokojala bule, mpɔ ete ngai najali bule.
17 Mpe sɔkɔ bokobeelelaka Tata oyo akosambisaka na kopɔnapɔna bato te, nde pelamɔkɔ na mosala na moto na moto, bólekisaka ntango na kofanda na bino awa na nsɔmɔ. 18 Boyebi ete bosili kosikwa kati na bijaleli na bino na mpamba bilongwi na bankɔkɔ, na bilɔkɔ bikopɔla lokola palata sɔkɔ wɔlɔ te, 19 kasi bosili kosikwa na makila na Masiya maleki yɔsɔ na motuya, lokola makila na mwana na mpate, oyo na mpota te mpe na litɔnɔ te. 20 Ye ayebanaki liboso naino ejalisamaki mokili te, nde ayei komɔnana na nsuka na ntango mpɔ na bino ; 21 mpɔ na ye bojali bandimi na Njambe, oyo asekwisaki ye na bakufi mpe apesaki ye lokumu, bongo kondima na bino mpe elikia na bino ejali kati na Njambe.
Mpɔ na Kolingana
22 Awa esili bino kopetɔla milimo na bino na njela na kotosa makambo na sɔlɔ, na kolinga Bandeko na bolingo bojangi bokosi, bólinganaka makasi na mitema. 23 Bosili kobotama lisusu, na momboto mokobeba te, kasi na oyo ekoumela seko, mpɔ na Liloba na Njambe, ye ajali na bomɔi mpe akoumela. 24 Mpɔ ete:
Bato yɔsɔ bajali lokola matiti,
Kitɔkɔ na yango lokola fololo na esobe,
Matiti makaoki, fololo ekwei,
25 Nde Liloba na Yawe ejali koumela seko.
Liloba yango ejali Nsango Malamu esakolamelaki bino.
Na bongo bóbwaka mabe yɔsɔ, na mayele mabe yɔsɔ, na bokosi, na biluleli, na matɔngi yɔsɔ; 2 lokola bana babotami bobele sasaipi bóyoka mposa na mabele sembo na molimo ete mpɔ na yango bókolaka kino lobiko,— 3 sɔkɔ na sɔlɔ bino bosili kosɔsɔla ete Nkolo ajali na boboto.
4 Bóyaka mboka na ye, libanga na bomɔi, aboyami na bato sɔlɔ, kasi epai na Njambe apɔnami, akumami. 5 Bino mpenja lokola mabanga na bomɔi bótongama ndako na molimo, kojala banganga na bule mpɔ na kotombwela Njambe mbeka-na-molimo ikosepelisa ye mpɔ na Yesu Masiya. 6 Mpɔ ete ejali na kati na Makomi ete :
Bótala, najali kotia awa na Siona, libanga na motó-nansuka, lipɔnami, likumami, mpe oyo akondimelaka ye akokufa nsɔni sɔkɔ moke te.
7 Na bongo mpɔ na bino bandimi, lokumu na yango ejali, nde mpɔ na bango baboi kondima: Libanga liboyami na batongi, yango mpenja etiami na motó-na-nsuka ; 8 mpe: Libanga na libaku, libanga monene na kotuta lokolo. Batuti yango awa eboi bango kondima Liloba na Njambe; na likambo yango bapɔnami. 9 Nde bino bojali libota lipɔnami, banganga na bokonji, libota na bule, bato bajali bato na Njambe mpenja, ete bósangela malamu na oyo abiangi bino kobima na molili kokɔta na moi na ye na kokamwisa. 10 Liboso bojalaki bato te, nde sasaipi bojali bato na Njambe; bojuaki mawa te, nde sasaipi bojui mawa.
Bandimi bájala na kilikili te
11 Baninga na bolingo, nabɔndeli bino ete, lokola batamboli mpe bapaya, bókilaka mposa mabe na njoto, mposa yango ikobunanaka na molimo. 12 Bójala na bijaleli na bino malamu kati na Bapakano ete, na likambo likotukaka bango bino lokola bato na misala mabe, awa ekomɔna bango misala na bino malamu, bákumisa Njambe na Mokɔlɔ ekoya ye kotala.
13 Bótosaka miango yɔsɔ miyangi bato, na mpɔ na Nkolo, sɔkɔ na mokonji monene, oyo aleki yɔsɔ, 14 sɔkɔ na mikonji mike, baoyo batindami na ye mpɔ na kokambisa bato na misala mabe nde mpɔ na kosanjola bato na misala mibɔngi. 15 Mpɔ ete mokano na Njambe ejali boye ete bójalisa bilobaloba na bilema nye. 16 Bójalaka na bosɔmi, nde na bosɔmi lokola ejipeli na makambo mabe te, kasi bójalaka baombo na Njambe. 17 Bókumisa bato yɔsɔ. Bólingaka Bandeko. Bómemisaka Njambe. Bókumisaka mokonji monene.
18 Bino basali na ndako, bótosaka bankolo na bino na kobanga yɔsɔ, bobele bango malamu mpe na boboto te, kasi bango na mikakatano lokola. 19 Mpɔ ete boye ejali malamu na miso na Njambe: sɔkɔ moto akoyikaka mpiko mpɔ na kosɔsɔla Njambe kati na mpasi oyo bayokisi ye mpamba. 20 Ntina ete sɔkɔ boyiki mpiko wana ekosalaka bino masumu mpe ekokambisama bino mpɔ na yango, ¿boye ejali lokumu na motindo nini? Kasi sɔkɔ boyiki mpiko wana ekosalaka bino malamu, mpe ekoyoka bino mpasi mpɔ na yango, bongo ejali malamu na miso na Njambe.
21 Ntina ete bobiangami mpɔ na bongo, mpɔ ete Masiya mpe amɔnaki mpasi mpɔ na bino, atikeli bino elakiseli ete bóbila na matambe na ye. 22 Ye asalaki lisumu mɔkɔ te, bokosi mɔkɔ ejuamaki kati na monɔkɔ na ye mpe te. 23 Atukamaki nde ajongisaki kotuka te, amɔnaki mpasi nde akanelaki moto te, nde amipesaki na mabɔkɔ na oyo akosambisaka sembo. 24 Ye mɔkɔ akumbaki masumu na biso na njoto na ye mpenja kuna na njete, ete awa esili biso kokufela masumu, tójala na bomɔi mpɔ na boyengebene. Tobiki na mapipi na ye. 25 Mpɔ ete bojalaki lokola mpate kobungana, kasi sasaipi bosili kojonga mboka na Mobateli mpe Mokengeli na milimo na bino.
Bobele bongo bino basi, bótosaka mibali na bino, ete ata bamɔkɔ bandimi Liloba na Njambe te, bájuama, ata Liloba ejangeli bango, mpɔ na bijaleli na basi na bango, 2 wana esili bango kotala bijaleli na bino bijali na mpetɔ mpe na limemi. 3 Tika kitɔkɔ na bino éjala kitɔkɔ na libanda te, lokola na kotongana na nsuki, na kojinga bilɔkɔ na wɔlɔ, sɔkɔ na kolata bilamba na kitɔkɔ; 4 kasi tika kitɔkɔ na bino éjala moto mobombami na motema, kitɔkɔ ekobeba te, oyo na molimo na bopɔlɔ mpe na kimia, yango ejali na motuya mingi na miso na Njambe. 5 Mpɔ ete kalakala basi na bule, baoyo balikiaki na Njambe, bamikembelaki njoto bongo, batosaki mibali na bango. 6 Lokola Sala atosaki Abalayama, ejalaki ye kobianga ye Nkolo. Bino bokomi bana na ye sɔkɔ bokosalaka misala malamu mpe bokojalaka na nsɔmɔ na elɔkɔ te.
7 Bino mibali lokola, bójalana na basi na bino kosɔsɔla na mayele ete bango basi baleki motau, nde bópesa lokumu na bango lokola na bato bakojua libula na likabo na bomɔi na bino elɔngɔ, bongo mabɔndeli na bino makopekisama te.
Bandimi bájala na Mitema petee
8 Mpɔ na kosuka; bino yɔsɔ bójalaka na motema mɔkɔ, kobɔndisana, na bolingo na Bandeko, na mitema na mawa, na kosɔkema. 9 Bójongisaka mabe na mabe te, sɔkɔ kotuka na kotuka te; ee, kasi motindo mosusu, bópambola, mpɔ ete bobiangamaki mpɔ na yango na ntina ete bójua libula na lipamboli. 10 Mpɔ ete:
Mpɔ na oyo ajali na mposa na kosepela bomɔi,
Mpe na komɔna mikɔlɔ malamu,
Tika ápekisa lolemo na ye makambo mabe, Mpe bibebu na ye maloba na kojimba.
11 Apengwela mabe, mpe ásala malamu, Aluka kimia, mpe ábengana yango.
12 Mpɔ ete miso na Yawe majali epai na bayengebeni, Mpe matoi na ye mpɔ na bisengeli na bango ;
Nde elongi na Yawe epengweli bango bakosalaka mabe.
13 ¿ Nani moto akosalela bino mabe sɔkɔ bojali na mposa makasi na malamu? 14 Kasi ata boyoki mpasi mpɔ na boyengebene, esengɔ na bino ! nde mpɔ na kobangisa na bango, bóbanga te, bómitungisa, te. 15 Bóbulisa Masiya kati na mitema na bino lokola Nkolo, bóselingwaka mikɔlɔ yɔsɔ mpɔ na kojongisa monɔkɔ na moto na moto oyo atuni bino mpɔ na ntina na elikia ejali kati na bino; kasi bóselingwaka na kojongisa monɔkɔ na bopɔlɔ mpe na limemi, 16 nde na lisɔsɔli malamu ete na likambo ejali bango kotuka bino, batɔngi na bijaleli na bino malamu kati na Masiya bámɔna nsɔni.
17 Mpɔ ete sɔkɔ ejalaki nde mokano na Njambe ete bómɔna mpasi, mpasi mpɔ na misala malamu eleki malamu na mpasi mpɔ na misala mabe. 18 Mpɔ ete Masiya akufaki mpɔ na masumu bobele, ye moyengebeni mpɔ na bakeseni, ete ábelemisa biso na Njambe. Abomamaki sɔlɔ na njoto na ye nde ajalisamaki na bomɔi na molimo; 19 na yango mpe akendaki mboka na milimo na esenjelɔ, asakwelaki bango, baoyo baboyaki kotosa kalakala, 20 wana ejalaki motema petee na Njambe kojila na mikɔlɔ na Noa, wana ejalaki ebei kotongama. Mwa bato, ete bato mwambe, babikisamaki na kati na yango mpɔ na mai. 21 Ejalaki elembo na yango ejali kobikisa bino sasaipi, ete libatisa (mpɔ na kolongola mbindo na njoto te kasi mpɔ na kotunaka mboka na Njambe na lisɔsɔli malamu), mpɔ na lisekwa na Yesu Masiya. 22 Ye ajali na lobɔkɔ na Njambe na mobali, awa esili ye kokɔta na Likolo; banje, na makonji, na bango banguya, bakotosaka ye.
Na bongo awa esili Masiya koyoka mpasi na njoto, bino mpe bómilatisa mokano na motindo mɔkɔ (mpɔ ete oyo asili koyoka mpasi na njoto asili kotika lisumu), 2 ete bólekisa ntango etikali na bino na njoto na kobila mposa mabe na bato lisusu te, kasi na kobila mokano na Njambe. 3 Mpɔ ete ntango esili koleka ekokaki mpɔ na kosala mokano na Bapakano, lokola etambolaki bino na mobulu, na mposa mabe, na komelaka masanga, na lokoso, na lilango, na kosambela bikeko mabe. 4 Bakokamwaka na oyo ete bino bojali kotambolana na bango na motindo mɔkɔ na litondi na lofundu te, bakotukaka bino. 5 Nde bakojongisa mɔnɔkɔ na oyo aselingwi na kosambisa bato na bomɔi mpe bakufi lokola. 6 Mpɔ ete na ntina yango Nsango Malamu esakolamelaki bakufi lokola, ete básambisama na njoto na motindo na bato, nde bájalaka na bomɔi na molimo na motindo na Njambe.
Bandimi bákengelaka
7 Nde nsuka na makambo yɔsɔ esili kobelema, na bongo bójala na makanisi na sembo, bómisenjela mpɔ na mabɔndeli. 8 Liboso na makambo yɔsɔ bólinganaka makasi, mpɔ ete bolingo ekojipaka ebele na masumu. 9 Bónyangelana, nde na koimaima te. 10 Pelamɔkɔ ejui moto na moto likabo na ngɔlu, bósunganaka na yango lokola bakengeli malamu na ngɔlu na Njambe oyo na mitindo mingi. 11 Sɔkɔ moto ajali koloba, áloba makambo na Njambe ; sɔkɔ moto ajali kosalela, ásalela mpɔ na nguya ekopesaka Njambe ye; na ntina ete na makambo yɔsɔ Njambe ákumama mpɔ na Yesu Masiya, na ye lokumu, na makasi, libela na libela, bobele bongo.
12 Balingami, mpɔ na mɔtɔ na monyɔkɔ, oyo ejali kokómela bino lokola emekeli, bókamwa te pelamɔkɔ sɔkɔ ekamwiseli ejalaki kokwela bino mpamba. 13 Kasi motindo mosusu, bósepelaka awa ejali bino kosangana na bolɔji na Masiya, ete bósepela na esengɔ monene wana ekomɔnana nkembɔ na ye.
14 Sɔkɔ botukami mpɔ na nkombo na Masiya, esengɔ na bino! mpɔ ete Molimo na nkembɔ mpe na Njambe ajali koumela na bino. 15 Mpɔ ete tika moto na bino ámɔna mpasi lokola mobomi na bato te, sɔkɔ moyibi te, sɔkɔ moto na misala mabe te, sɔkɔ monɔngi na makambo na bamosusu te. 16 Nde sɔkɔ amɔni mpasi lokola Moto-na-Masiya, áyoka nsɔni te, nde ákumisa Njambe mpɔ na nkombo oyo. 17 Mpɔ ete elaka ekoki ete kosambisa ébanda na ndako na Njambe, sɔkɔ nde ebandi awa na biso, ¿ nsuka na bango baboi Nsango Malamu na Njambe ekojala likambo nini? 18 Sɔkɔ moyengebeni akobikisama bobele na makasi, ¿motioli na Njambe mpe moto na masumu akomɔnana wapi? 19 Na bongo, tika bango bajali komɔna mpasi pelamɔkɔ ekani Njambe mokano, bápesa bomɔi na bango, na kosalaka malamu, na mabɔkɔ na Mojalisi oyo abɔngi na kondimama,
Na bongo nabɔndeli mikolo na kati na bino, ngai mokolo moninga na bino mpe motali na mpasi na Masiya, mokabwani mpe na nkembo elingi komɔnisama; 2 nabɔndeli bino ete bóbatela etɔnga na Njambe kati na bino, bóbatela na koimaima na motema te, kasi na esengɔ, na mposa na kojua te, kasi na mitema malamu; 3 lokola mpɔ na kojala mikonji na ndambo na bino te, kasi lokola bimekiseli na etɔnga. 4 Wana ekomɔnana Mokonji Mobateli, bokojua motole na nkembɔ mokobeba te.
5 Bobele bongo bino bilenge, bótosa mikolo, bómikangela kosɔkema lokola elamba mpɔ na kosungana, mpɔ ete Njambe akotemelaka bato na lolendɔ nde akopesaka ngɔlu na basɔkemi. 6 Bómisɔkisa bongo na lobɔkɔ na Njambe makasi, ete átombola bino na elaka epɔni ye. 7 Bóbwakela ye makambo yɔsɔ makotungisaka bino, mpɔ ete bino bojali likambo na ye.
8 Bómisenjela, bójalaka na mpɔngi te, mofundi na bino Satana akotambolaka lokola nkɔsi konguluma, kolukaka sɔkɔ akolia nani. 9 Bótemela ye ngwi mpɔ na kondima, bóyeba na bino ete mpasi na motindo mɔkɔ mpenja ejali kobimela Bandeko na bino na bipai mosusu.
10 Nde Njambe na ngɔlu yɔsɔ, oyo abiangi bino ete bókɔta na nkembɔ na ye na seko kati na Masiya, ye mɔkɔ akokokisa bino, akolendisa bino, akopesa bino makasi, esili bino komɔna mpasi ntango moke. 11 Na ye makasi libela na libela, bobele bongo.
12 Nakomeli bino na mwa maloba oyo na mabɔkɔ na Silwana, oyo nakanisi lokola Ndeko na sembo, mpɔ na koyikisa bino mpiko mpe kotatola ete oyo ejali ngɔlu na Njambe sɔlɔ. Bótema na yango ngwi. 13 Ekelesia oyo na Babele, oyo apɔnami na bino elɔngɔ, atindeli bino mbɔte; bobele bongo Malako mwana na ngai. 14 Bópesanaka mbɔte na lipwepwe na bolingo.
Kimia éjala na bino yɔsɔ bojali kati na Masiya.
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn